- Fem barn drept på Gazastripen
Det palestinske innenriksdepartementet opplyser tirsdag ettermiddag at seks personer er drept i et angrep på et hus tilhørende et Hamas-medlem. Ifølge helsepersonell kostet angrepet i den sørlige byen Khan Yunis på Gazastripen sju menneskeliv. Blant dem var fire sivile, opplyser talsmann Ashraf al-Qudra i ambulansetjenesten på Gazastripen til nyhetsbyrået DPA. Ytterligere 25 ble såret, blant dem barn, ifølge ham. Ifølge lokale innbyggere var det andre gang huset ble bombet tirsdag. Etter det første angrepet skal folk ha samlet seg på taket som «menneskeskjold» i håp om at det ville forhindre flere angrep. Det israelske forsvaret IDF hadde ingen umiddelbar kommentar til opplysningene. Kort tid senere ble to palestinere drept og flere såret i et luftangrep i Shejaia, øst for Gaza by, ifølge Qudra. Tidligere tirsdag ble tre palestinere drept i et luftangrep mens de satt i en sivil bil i Darjai-området i sentrum av Gaza by. Antall ofre var tidligere oppgitt å være fire, men Qudra korrigerte siden dette. Ifølge familiemedlemmer var samtlige militante Hamas-medlemmer, blant dem Mohammad Shaaban, som er en høytstående leder i Hamas' væpnede fløy. IDF bekrefter at Shaaban var målet. I et annet luftangrep i nærheten av flyktningleiren Nusseirat ble en mann drept. Øyenvitner beskriver også ham som militant Hamas-medlem.
Dødstallet etter luftangrepene på Gazastripen har steget til 16, hvorav fem er barn, opplyser helsepersonell til DPA.